b"\n_START_ARTICLE_\nSant Juli\xc3\xa0 de Tartera\n_START_SECTION_\nDescripci\xc3\xb3\n_START_PARAGRAPH_\nConstrucci\xc3\xb3 de dues naus, cas singular a la Cerdanya. La principal amb volta de can\xc3\xb3 sostinguda pel costat de migdia per dos contraforts adossats. L'altra nau \xc3\xa9s de dimensions m\xc3\xa9s redu\xc3\xafdes i es troba adossada al costat nord de la principal. Ambdues tenen absis semicircular. Hi ha una portada al costat nord de la nau principal, en l'espai que no entra en contacte amb la nau secund\xc3\xa0ria. Als peus, totalment closos s'hi troba un petit campanar. Una sola coberta a dues aig\xc3\xbces de llosa que pel costat nord cobreix tamb\xc3\xa9 la nau secund\xc3\xa0ria amb el mateix pendent.\n_START_SECTION_\nHist\xc3\xb2ria\n_START_PARAGRAPH_\nSant Juli\xc3\xa0 havia estat esgl\xc3\xa9sia parroquial si b\xc3\xa9 en l'actualitat resta sense culte. Era esmentada ja en el 839 en l'acta de Consagraci\xc3\xb3 de la Seu d'Urgell. Pertany a la finca particular de Ca l'Alier. En el precepte de Lotari de l'any 958 i en la butlla del papa Sergi IV del 1011 es confirma la seva pertinen\xc3\xa7a al monestir de Sant Miquel de Cuix\xc3\xa0. Primer va estar dedicada a Juli\xc3\xa0, patr\xc3\xb3 que va compartir amb sant Dom\xc3\xa8nec a finals del segle XIII i m\xc3\xa9s tard amb sant Lloren\xc3\xa7, per tornar, finalment, a estar dedicada nom\xc3\xa9s a sant Juli\xc3\xa0. A la fi del segle XII va patir el saqueig de les tropes del comte de Foix i del vescomte de Castellb\xc3\xb2 juntament amb tropes dels c\xc3\xa0tars. Se n'emportaren dos llibres, set samades de vi i tota la vestimenta del capell\xc3\xa0."